Маријана Петронић
Маријана Петронић (Требиње, 16. април 1965) књижевница.  Bиблиотекарка је у Одјељењу стране књиге и периодике у Матичној библиотеци у Источном Сарајеву. Била је секретарка Српског просвјетног и културног друштва „Просвјета” за Источно Сарајево и Источну Илиџу у 2009/2010. години. Објавила је неколико књига, те већи број стручних радова из библиотекарства. Поезију је објављивала у часописима и зборницима. Завршила је два факултета.

Биографија 

Маријана Петронић је рођена 16. априла 1965. године у Требињу. Завршила је студије Свјетске књижевности и библиотекарства на Филозофском факултету у Сарајеву и дипломирала 1991. године на тему Мотив свјетлости у Дантеовој Божанственој комедији. Факултет физичког васпитања и спорта завршила је 2020. године и дипломирала на теми Спортска сабља. 

Добитник је награде за најбољу прву необајњену збирку поезије на традиционалној манифестацији Слово Горчина у Стоцу, септембра 1990. године. Објавила је збирку поезије за дјецу Урнебесне и бајколике пјесмице, 2008. године. Исте године, на анонимном Конкурсу за најљепшу боемску песму Културног центра Чукарица њена балада Делија девојка је ушла у ужи избор и штампана у зборнику Шта није било злато. Пјесме за дјецу су јој штампане и у зборнику Пјесници у ђачком колу, 2009. године. Своју поезију објављује у часопису за књижевност и културу Нова Зора, а стручне радове из библиотекарства у Панчевачком читалишту и Библиотекарству Српске. Аутор је Библиографије књига Српске новинске агенције: СРНА 1994-1998 и чест предавач на стручним библиотекарским скуповима. Кроз своје текстове ради на откривању мало познатих детаља из периода Ренесансе: Ренесансни Данте у штампи (1471-1629); превод са енглеског језика, Библиографија:Дантеова „Божанствена комедија” (1897-2009), Од Субјака до Мануцијеве академије 2009, У потрази за византијском ренесансом, часопис из библиотекарства Библиотекарство Српске, 2010. године.

Маријана Петронић ради у Матичној библиотеци у Источно Сарајево, у Одјељењу стране књиге и периодике. Била је секретар Српског просвјетног и културног друштва „Просвјета” за Источно Сарајево и Источну Илиџу у 2009/2010. години.

Библиографија

Књиге 

 Урнебесне и бајколике пјесмице (Матична библиотека Источно Сарајево, 2008)
 Битка за Фиренцу (матична библиотека Источно Сарајево, 2010)
 Приче о дјеци с крилима" (Матична библотека Источно Сарајево, 2017)

 Објављена поезија у часописима и зборницима 

 Сеобе (поезија) У: Лист Огњишта бр.10, НИП Огњишта, Пале, 1994.
 Урнебесни Никола и друге пјесме за дјецу, У: Нова Зора, СПКД Просвјета, бр.8, Билећа, 2006.
 Делија девојка (балада), У: „Шта није било злато”, Културни центар Чукарица, Београд, 2009.
 Избор поезије за дјецу, У: Зборник поезије „Пјесници у ђачком колу”, Књижевни фонд „Свети Сава”, Источно Сарајево (Пале), 2009.
 За глувим стопама, У: Чучкови књижевни сусрети (зборник), Народна библиотека „Бранко Чучак”, 2011.
 Шаљиве пјесме (пјесме за дјецу), У: Нова Зора, бр.24, СКПД Просвјета, Билећа, 2009/10.

 Стручни радови 

 Библиотекар 21. вијека пред изазовом, У: Зборник радова Библиотеке садашњости и будућности, Друштво библиотекара РС, Вишеград, 2009
 У потрази за византијском ренасансом, У: Библиотекарство Српске: часопис из области библиотекарства и библиотечко-информационе дјелатности, бр.2, Вишеград, 2010.
 Радост учења, У: Библиотеке мјеста знања и забаве, Друштво библиотекара РС, Вишеград, 2010.
 Предности кориштења дигиталних библиотека и електронских каталога, У: Библиотеке будућности- перспективе и развој (зборник радова); Друштво библиотекара РС, 2011.
 Библиографија књига: СРНА 1994-1998, У: Глас истока: часопис за књижевност и умјетност, науку и друштвени живот, бр.4-5, Источно Сарајево (Пале), 2012/2013.Симо Кларић: Живот и дјело'', У: "Нова Зора", бр. 57, Билећа 2018.

Електронски медији 
 Хаику поезија Маријане Петронић, 2012.
 Једноставна, мала прича (љубавна прича) , 2016.

Одломак из књиге Битка за Фиренцу 

„Напокон, видјећеш да је љубав једина способна да премости вијекове, оживи успомене и заборављене призоре. Схватићеш да тамо гдје лијен остаје непомичан и мртав, човјеков чист ум стиже у једном једином скоку. Знаћеш да се патња чује и осјети кроз танки, звјездани плашт Космоса и спознати да си успјела дозвати честице онога коме дугујеш ове тренутке.”

Стеван Тонтић о Урнебесним и бајколиким пјесмицама (одломак) 

Збирка пјесама за дјецу Маријане Петронић одаје ауторку која је свјесна књижевноисторијске ситуације у којој се налази поезија у којој се огледа. То се види не само из повремених цитата или парафраза из „класике” домаће и стране дјечије књижевности, већ и из основних тематских и формално-језичких усмјерења њене поезије. С једне стране „урнебесна”, с друге „бајколика”, ова поезија лети тако у сусрет малом читаоцу са оба своја „крила”, тежећи ка провокативној слободи израза али и бајколиком причању, разиграности али и мирном, јасном казивању. Основне ситуације и мотиви о којима се овдје пјева показују да је Маријана Петронић већ изградила један свијет од слика стварности и маште, свијет близак дјечијем поимању и осјећању. Што се језичког израза тиче и поетских облика које Петронићева упражњава, збирка нам пружа довољно доказа да је препоручимо чиатоцу којем је намијењена, а то не мора обавезно бити дијете од седам или десет година.

Види још 

 Матична библиотека Источно Сарајевo
 Српско просвјетно и културно друштво „Просвјета“

Референце

Литература 
 Маријана Петронић: Битка за Фиренцу, Матична библиотека Источно Сарајево, 2010
 Маријана Петронић: Урнебесне и бајколике пјесмице, Матична библиотека, Источно Сарајево, 2008.

 Рођени 1965.
 Требињци
Књижевници Босне и Херцеговине
Босанскохерцеговачки библиотекари
Хаику